Diari Oficial de la Generalitat Valenciana


Sumari del DOGV 3614, del 28-10-1999 (1999/9083)

ORDRE de 14 d'octubre de 1999, de la Conselleria d'Indústria i Comerç, relativa a la inscripció de franquiciadors en el Registre General de Comerciants i de Comerç de la Comunitat Valenciana.
-----------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1999/10/14/(1)/dof/vci/html**

### Dades del document

Número de DOGV
:   3614

Data del DOGV
:   28-10-1999

Secció del DOGV
:   I. DISPOSICIONS GENERALS

Número del document
:   1999/9083


Data del document
:   14-10-1999

Organisme emissor
:   Conselleria d'Indústria i Comerç

Tipus de document
:   Ordre

Anàlisi jurídica

 Descriptors 

:   * comerciant
    * formalitat administrativa
    * empresa comercial
    * legislació
    * registre de documents
    * comerç interior
    * distribució comercial
    * distribuïdor comercial
    * franquícia comercial

ORDRE de 14 d'octubre de 1999, de la Conselleria d'Indústria i Comerç, relativa a la inscripció de franquiciadors en el Registre General de Comerciants i de Comerç de la Comunitat Valenciana. [1999/X9083]
  
L'activitat comercial en règim de franquícia ha sigut regulada per l'article 62 de la Llei 7/1996, de 15 de gener, d'Ordenació del Comerç al Detall, el contingut de la qual s'empara en la competència exclusiva de l'Estat per a regular el dret privat dels contractes i en la facultat per a dictar normes bàsiques, d'acord amb l'article 149.1ª, 6ª, 8ª i 13ª de la Constitució Eespanyola.
  
L'esmentat precepte ha sigut objecte de desplegament mitjançant el Reial Decret 2.485/1998, de 13 de novembre, en l'article 5é del qual es crea el Registre Estatal de Franquiciadors que contindrà les dades relatives a les persones físiques o jurídiques que desenvolupen l'activitat de cessió de franquícia en més d'una comunitat autònoma. Aquest registre es formarà a partir de les dades que faciliten les respectives administracions autonòmiques, a les quals correspon portar-lo en el cas d'empreses domiciliades al seu territori.
  
El procediment per a la inscripció en el Registre General de Comerciants i de Comerç es va definir mitjançant el Decret 77/1987, de 25 de maig, del Govern Valencià, pel qual es regula l'esmentat registre, i l'Ordre de 24 de juliol de 1987 que desplega l'anterior. No obstant això, a la vista de les exigències d'informació que l'indicat Reial Decret 2.485/1998, de 13 de novembre, estableix per a tramitar la inscripció en el Registre de Franquiciadors, s'ha evidenciat la necessitat d'adaptar el procediment general de registre a les particularitats pròpies d'aquest tipus d'empreses.
  
En conseqüència, d'acord amb la normativa vigent i tenint en compte els plantejaments exposats,
  
ORDENE
  
Article 1
  
Les persones físiques i jurídiques dedicades a l'activitat de cessió del dret d'explotació de franquícies el domicili de les quals radique a la Comunitat Valenciana hauran de sol·licitar la inscripció en el Registre de Franquiciadors de la Comunitat Valenciana, integrat en el Registre General de Comerciants i de Comerç, de conformitat amb el que s'ha establit en la present ordre.
  
Article 2
  
1. La sol·licitud d'inscripció s'adreçarà a la Direcció General de Comerç i Consum, i s'ajustarà al model RCO.11 que es troba en l'annex I.
  
2. L'esmentada sol·licitud, degudament emplenada, anirà acompanyada de la documentació a què es refereix l'article 7 del Reial Decret 2.485/1998, de 13 de novembre, i també d'un exemplar de la informació precontractual que es facilitarà als potencials franquiciats, d'acord amb el que s'ha previst en l'article 3 de la mateixa disposició.
  
Article 3
  
1. La Direcció General de Comerç i Consum procedirà a la inscripció en el registre i a la notificació a l'interessat, en el termini d'un mes des de la data de presentació de la sol·licitud. Transcorregut aquest termini sense que s'haja rebut cap comunicació, s'entendrà formalitzada la inscripció en el registre.
  
2. En el cas que la sol·licitud no es presentara degudament emplenada i acompanyada de la documentació preceptiva, es demanarà a l'interessat que en el termini màxim de deu dies la complete, amb l'advertiment que si no ho fa es considerarà que ha desistit de la seua petició.
  
Article 4
  
1. En cas d'alteració d'alguna de les dades aportades, a les quals es refereix l'article 2n de la present ordre, els franquiciadors inscrits hauran de comunicar-ho, en el termini d'un mes, a la Direcció General de Comerç i Consum per a procedir-ne a la modificació.
  
2. Els tancaments o obertures dels establiments propis o franquiciats que s'hagen produït durant l'any anterior es comunicaran a la Direcció General de Comerç i Consum amb caràcter anual, i durant el mes de gener.
  
3. Quan l'empresa cesse en la seua activitat com a franquiciadora haurà de comunicar-ho a la Direcció General de Comerç i Consum, en el termini d'un mes des que s'hi va produir, i sol·licitar la baixa en el Registre. La Direcció General de Comerç i Consum, en el termini màxim de dos mesos, procedirà a donar de baixa la mercantil en el registre; transcorregut l'esmentat termini sense que l'interessat haja rebut cap comunicació, s'entendrà formalitzada la baixa.
  
Article 5
  
La Direcció General de Comerç i Consum, en el termini d'un mes, comptador des del dia següent al que es va produir l'assentament en el registre, procedirà a comunicar a la Direcció General de Comerç Interior del Ministeri d'Economia i Hisenda la inscripció, modificació o baixa de les empreses franquiciadores l'activitat de les quals s'haja d'estendre fora del territori de la Comunitat Valenciana, i adjuntarà les dades i la documentació corresponent, d'acord amb el que s'ha previst en l'article 10 del Reial Decret 2.485/1998, de 13 de novembre.
  
Article 6
  
Les infraccions a allò que s'ha disposat en el present decret seran sancionades de conformitat amb el que es disposa en la Llei 8/1986, de 29 de desembre, d'Ordenació del Comerç i Superfícies Comercials, i tota altra normativa vigent.
  
DISPOSICIONS FINALS
  
Primera
  
Es faculta el director general de Comerç i Consum perquè dicte totes les resolucions que calga per al desplegament i l'aplicació del que s'ha disposat en la present ordre.
  
Segona
  
Aquesta ordre entrarà en vigor el dia de la publicació en el Diari Oficial de la Generalitat Valenciana.
  
València, 14 d'octubre de 1999
  
El conseller d'Indústria i Comerç,
  
FERNANDO V. CASTELLÓ BORONAT
  
(Dors)
  
Documentació que s'adjunta
  
- Fotocòpia del DNI del sol·licitant (persona física).
  
- Fotocòpia del NIF, fotocòpia de les escriptures públiques, inscrites en el Registre Mercantil, de constitució i modificació de la societat i poder del representant (persona jurídica).
  
- Acreditació de la titularitat dels drets de propietat industrial o intel·lectual objecte de la franquícia o dels drets de llicència d'ús.


Còpia Permalink ELI